Neuvoston asetus (ETY) N:o 4193/88, annettu 21 päivänä joulukuuta 1988, tietyistä kalavarojen teknisistä säilyttämistoimenpiteistä annetun asetuksen (ETY) N:o 3094/86 muuttamisesta seitsemännen kerran



Virallinen lehti nro L 369 , 31/12/1988 s. 0001 - 0002

Suomenk. erityispainos Alue 4 Nide 3 s. 0114

Ruotsink. erityispainos Alue 4 Nide 3 s. 0114



NEUVOSTON ASETUS (ETY) N:o 4193/88, annettu 21 päivänä joulukuuta 1988, tietyistä kalavarojen teknisistä säilyttämistoimenpiteistä annetun asetuksen (ETY) N:o 3094/86 muuttamisesta seitsemännen kerran EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen, ottaa huomioon yhteisön kalavarojen säilyttämis- ja hallintojärjestelmän perustamisesta 25 päivänä tammikuuta 1983 annetun neuvoston asetuksen (ETY) N:o 170/83() ja erityisesti sen 11 artiklan, ottaa huomioon komission ehdotuksen, sekä katsoo, että asetuksen (ETY) N:o 170/83 2 artiklassa säädetään, että 1 artiklassa mainittujen tavoitteiden toteuttamiseksi tarpeen olevat säilytystoimenpiteet on laadittava saatavilla olevien tieteellisten lausuntojen perusteella, asetuksessa (ETY) N:o 3094/86(), sellaisena kuin se on muutettuna asetuksella (ETY) N:o 3287/88(), vahvistetaan yhteisön vesiltä saatujen elollisten luonnonvarojen kalastusta ja aluksesta purkamista koskevat yleiset säännöt, yhteisön vesien kielikampelakantoja hyödynnetään liiaksi; kielikampelaa ja punakampelaa pyydetään samoin kalastusmenetelmin; on tarpeen toteuttaa lisätoimenpiteitä kieli- ja punakampelan kalastuksen säätelemiseksi, viimeiset tieteelliset lausunnot huomioon ottaen on tarpeen vahvistaa vuodenaikaan sidottuja rajoituksia tiettyjen kalastustoimien osalta Pohjanmerellä nuoren kielikampelan pyynnin rajoittamiseksi, ja muutokset yhteisön sekä Norjan ja Ruotsin valtuuskuntien kanssa neuvoteltuihin, kalastusta Skagerrakissa ja Kattegatissa rajoittaviin sääntöihin olisi pantava täytäntöön; tämän vuoksi olisi siirrettävä myöhemmäksi vähimmäissilmäkoon suurentamisen voimaantuloajankohtaa keisarihummerin (Nephrops norvegicus) osalta Skagerrakissa ja Kattegatissa, ON ANTANUT TÄMÄN ASETUKSEN: 1 artikla Muutetaan asetus (ETY) N:o 3094/86 seuraavasti: 1. Korvataan 9 artiklan 2 kohta seuraavasti: "2. a) On kiellettyä käyttää puomitrooleja, joiden puomien yhteenlaskettu kokonaispituus eli kaikkien puomien yhteispituus on yli 24 metriä tai joita voidaan pidentää yli 24 metrin. b) Puomitroolien käyttö on kielletty Kattegatissa." 2. Lisätään 9 artiklan 3 kohdan a alakohtaan seuraava alakohta: "1 päivän huhtikuuta ja 30 päivän syyskuuta välisenä aikana edellä mainittua aluetta laajennetaan sisältämään myös seuraavat koordinaatit yhdistävän linjan rajoittama alue: - Tanskan länsirannikko linjalla 57° 00' pohjoista leveyttä, - 57° 00' pohjoista leveyttä, 7° 15' itäistä leveyttä, - 55° 00' pohjoista leveyttä, 7° 15' itäistä leveyttä, - 55° 00' pohjoista leveyttä, 7° 00 ' itäistä leveyttä, - 54° 30' pohjoista leveyttä, 7° 00' itäistä leveyttä, - 54° 30' pohjoista leveyttä, 7° 30' itäistä leveyttä, - 54° 00' pohjoista leveyttä, 7° 30' itäistä leveyttä, - 54° 00' pohjoista leveyttä, 6° 00' itäistä leveyttä, - 53° 50' pohjoista leveyttä, 6° 00' itäistä leveyttä, - 53° 50' pohjoista leveyttä, 5° 00' itäistä leveyttä, - 53° 30' pohjoista leveyttä, 5° 00' itäistä leveyttä, - 53° 30' pohjoista leveyttä, 4° 15' itäistä leveyttä, - 53° 00' pohjoista leveyttä, 4° 15' itäistä leveyttä, - Alankomaiden rannikko linjalla 53° 00' pohjoista leveyttä." 3. Korvataan 9 artiklan 3 kohdan b alakohdan ensimmäinen alakohta seuraavasti: "b) Poiketen siitä, mitä 3 kohdan a alakohdassa säädetään, alusten, joiden nimet ja tekniset ominaisuudet sisältyvät 15 artiklassa säädettyä menettelyä noudattaen laadittavaan luetteloon, sallitaan kalastaa puomitrooleilla mainitulla alueella ajankohtina, jolloin kalastus puomitrooleilla olisi muuten kielletty." 4. Korvataan 9 artiklan 3 kohdan c alakohta seuraavalla tekstillä: "c) On kuitenkin kiellettyä käyttää puomitrooleja, joiden puomien yhteenlaskettu kokonaispituus eli kaikkien puomien yhteispituus on yli 8 metriä tai se voidaan pidentää yli 8 metrin pituiseksi, paitsi jos pyynti tapahtuu katkarapujen (Crangon-lajit ja Pantalus montagui) pyyntiin tarkoitetuilla ja käytettävillä pyydyksillä. Poiketen siitä, mitä edellisessä alakohdassa säädetään, Crangon-lajisten katkarapujen pyyntiä pääasiallisesti harjoittavien alusten sallitaan kielikampelaa (merianturaa) pyytäessään käyttää puomeja, joiden kokonaispituus, sellaisena kuin se on tässä alakohdassa määritetty, on suurempi kuin 8 metriä, edellyttäen, että alukset sisältyvät vuosittain laadittavaan luetteloon." 5. Poistetaan 9 artiklan 4 kohdan viimeisestä alakohdasta sanat "niiden välistä mitattuna jalasten tai liukujen, joihin puomi on kiinnitetty". 6. Lisätään 9 artiklaan seuraava kohta: "13. Puomitroolin puomin pituus mitataan sen ulkoreunasta toiseen, mukaan lukien kaikki puomiin kiinnitetyt osat." 7. Korvataan liitteessä I keisarihummerin (Nephrops norvegicus) (sallitut kohdelajit) osalta Skagerrakin ja Kattegatin maantieteellisen alueen kohdalla oleva ilmaus "31 päivään joulukuuta 1988" ilmauksella "10 päivään kesäkuuta 1989" ja ilmaus "1 päivästä tammikuuta 1989" ilmauksella "1 päivästä heinäkuuta 1989". 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Asetuksen 1 artiklan 2, 3 ja 4 kohtaa sovelletaan 1 päivästä huhtikuuta 1989 alkaen. Saman artiklan 1, 5 ja 6 kohtia sovelletaan 1 päivästä heinäkuuta 1989 alkaen. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä joulukuuta 1988. Neuvoston puolesta Puheenjohtaja V. PAPANDREOU () EYVL N:o L 24, 27.1.1983, s. 1 () EYVL N:o L 288, 11.10.1986, s. 1 () EYVL N:o L 292, 26.10.1988, s. 5